Komisijos reglamentas (EB) Nr. 531/2000
2000 m. kovo 10 d.
iš dalies keičiantis Reglamentą (EB) Nr. 2848/98, nustatantį išsamias Tarybos reglamento (EEB) Nr. 2075/92 taikymo taisykles dėl priemokų schemos, gamybos kvotų ir konkrečios pagalbos, suteikiamos augintojų grupėms žaliavinio tabako sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 2075/92 dėl bendro žaliavinio tabako rinkos organizavimo [1] su paskutiniais pakeitimais, padarytais Reglamentu (EB) Nr. 660/1999 [2], ypač į jo 7 straipsnį, 9 straipsnio 5 dalį ir 11 straipsnį,
kadangi:
(1) Komisijos reglamento (EB) Nr. 2848/98 [3] su paskutiniais pakeitimais, padarytais Reglamentu (EB) Nr. 2637/1999 [4], 18 straipsnio 4 dalis ir 20 straipsnio 4 dalis nustato, kad valstybės narės arba pirminio perdirbėjo mokami priemokos mokėjimai augintojams ir augintojų grupėms gali būti atliekami tik banko arba pašto pavedimu į vienintelę sąskaitą. Šios nuostatos taikymas sukelia sunkumų augintojų grupėms, nes sistema neleidžia vienodai paskirstyti fondo tvarkymo visoje teritorijoje arba gauti veiklos paskolų iš priemokų netvarkančių bankų. Todėl turėtų būti nustatyta, kad priemokos mokamos į priemokų mokėjimams skirtas sąskaitas ir sąskaitų numeriai turi būti nurodyti kompetentingai kontrolės įstaigai.
(2) Pagal prieš tai minėto reglamento 20 straipsnį, per du metus kai kurios valstybės narės galėjo mokėti augintojams priemokas per pirminio perdirbėjo tarpininką be išankstinio mokėjimo. Tokia situacija sukėlė augintojams pinigų srauto problemų, nes jiems sumokama tik pristačius visą produkciją. Todėl šiems augintojams turėtų būti suteikiama galimybė gauti išankstinį mokėjimą per pirminius perdirbėjus tokiomis pat, kaip ir 19 straipsnyje augintojams, gaunantiems priemokas tiesiai iš valstybių narių, nustatytomis sąlygomis.
(3) To paties reglamento 29 straipsnis nustato, kad nacionalinis rezervas gali būti sudaromas, inter alia, tolygiai iki 2 % mažinant paskirtų kvotų nuolatinius perduotus kiekius. Nacionalinis rezervas turi būti paskirstytas iki vasario mėn. pabaigos pagal 22 straipsnio 3 dalį ir iki nurodyto termino pabaigos negalima naudoti kvotų iš nuolatinių perduotų kiekių tiems patiems auginimo metams. Todėl turėtų būti nustatyta, kad nuolatiniai perduoti kiekiai būtų taikomi auginamam derliui ir todėl šie kiekiai būtų paskirstyti iki auginimo sutartims sudaryti nustatyto termino.
(4) To paties reglamento 33 straipsnio 3 dalis nustato, kad auginimo kvotų perdavimai negali būti mažesni už 100 kg kiekį. Ši nuostata turėtų būti sušvelninta leidžiant tabako augintojams, kurių atitinkamos veislių grupės kvota mažesnė nei 100 kg, perduoti visą šią kvotą.
(5) Šiame reglamente numatytos priemonės atitinka Tabako vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2848/98 iš dalies keičiamas taip:
1) 18 straipsnio 4 dalis pakeičiama taip:
"4. 1 ir 2 straipsnio dalyse nurodyti mokėjimai augintojų grupėms, taip pat pirminių perdirbėjų mokėjimai supirkimo kainomis augintojams gali būti atliekami tik banko arba pašto pavedimu į tokiems mokėjimams skirtas sąskaitas, kurių numeriai nurodomi kompetentingai kontrolės įstaigai, ir kurios augintojų grupės atveju turi būti susietos su mokėjimais atskiriems augintojų grupės nariams."
2) 19 straipsnis pakeičiamas taip:
"19 straipsnis
1. Valstybė narė augintojams gali taikyti priemokos išankstinių mokėjimų sistemą pagal 2-8 dalių reikalavimus.
2. 1 dalyje nurodytas išankstinis mokėjimas mokamas pagal augintojo paraišką arba 2000 m. derliaus atveju - pagal pirminio perdirbėjo paraišką remiantis kompetentingos kontrolės įstaigos parengta teisės į išankstinį mokėjimą pažyma.
3. Kartu su paraiška išankstiniam mokėjimui turi būti pateikiami šie dokumentai, išskyrus tuos atvejus, kai valstybė narė numato kitaip remdamasi tuo, kad juos jau turinti:
a) auginimo sutarties, sudarytos augintojo vardu, kopija;
b) kopija augintojui išduotos kvotos pažymos, kuria remiasi minėtoji auginimo sutartis;
c) atitinkamo augintojo rašytinis pareiškimas, su tiksliai nurodytais jo šio derliaus tabako kiekiais, kurie bus pristatyti.
4. straipsnio 2 dalyje nurodytą pažymą išduoda kompetentinga kontrolės įstaiga,jeigu 3 dalyje minimi dokumentai buvo patikrinti ir jeigu augintojo rašytinis pareiškimas yra pagrįstas.
Kalbant apie pirminį perdirbėją, ši pažyma išduodama pagal jo sudarytas auginimo sutartis ir pagal numatomus arba įvykdytus pristatymus.
5. Priemokos išankstinis mokėjimas, galįs siekti mokamos priemokos pastovios dalies dydį, sumokamas pateikus užstatą, kurio vertė 15 % didesnė už išankstinio mokėjimo dydį.
Išankstinis mokėjimas mokamas nuo derliaus metų spalio 16 dienos ir turi būti išmokėtas per 30 dienų nuo 2 dalyje minimos paraiškos padavimo dienos ir įrodymo dėl užstato pateikimo pristatymo dienos, išskyrus atvejį, kada paraiška paduota iki rugsėjo 16 dienos. Pastaruoju atveju išmokėjimo laikotarpis ilginamas iki 77 dienų.
6. Jeigu augintojų grupei arba pirminiam perdirbėjui išankstinis mokėjimas buvo suteiktas, bet neišmokėtas nariams arba augintojams, kurie turi į jį teisę, arba nesugrąžintas valstybei narei per 30 dienų nuo gavimo dienos, už tokį dar turimą išankstinį mokėjimą mokamos valstybės narės nustatytos palūkanos. Palūkanos, skaičiuojamos nuo išankstinio mokėjimo gavimo dienos, įtraukiamos į Europos žemės ūkio orientavimo ir garantijų fondą (EŽŪOGF).
7. Išmokėtas išankstinis mokėjimas atskaitomas iš priemokos, mokamos pagal 18 straipsnio 1 dalį arba 20 straipsnio 1 dalį, pradedant pirmuoju pristatymu.
Pateiktas užstatas grąžinamas, kai pateikiamas kontrolės sertifikatas dėl pristatyto tabako kiekio, taip pat įrodymai, kad visa priemokos suma buvo išmokėta teisę į šią priemoką turintiems augintojams. Valstybės narės nustato ir kitas sąlygas, pirmiausia - tabako pristatymo laikotarpius ir mažiausius kiekius, kuriems gali būti išduodami kontrolės sertifikatai.
Išmokėjus 50 % priklausančios priemokos, grąžinama 50 % užstato.
Visas užstatas grąžinamas tada, kai iš mokėtinų priemokų buvo atskaitytas visas išmokėtas išankstinis mokėjimas.
8. Jeigu per 16 straipsnio 1 dalyje nustatytą laikotarpį įvykdytų pristatymų nepakanka visam išmokėtam išankstiniam mokėjimui atskaityti iš mokėtinų priemokų, pateiktas užstatas nusavinamas (išskyrus force majeure atvejus) suma, lygia pristatymais nepadengtai išankstinio mokėjimo daliai.
9. Valstybės narės nustato visas kitas išankstinio mokėjimo suteikimą reglamentuojančias sąlygas, pirmiausia - galutinę paraiškų pateikimo datą. Pradėję pristatymus, augintojai negali pateikti paraiškų išankstiniam mokėjimui gauti."
3) 20 straipsnio 4 dalis pakeičiama taip:
"4. 1 dalyje nurodyti mokėjimai gali būti atliekami tik banko arba pašto pavedimu į tokiems mokėjimams skirtas sąskaitas, kurių numeriai nurodomi kompetentingai kontrolės įstaigai, ir kurios augintojų grupės atveju turi būti susietos su mokėjimais atskiriems augintojų grupės nariams."
4) 29 straipsnio 3 dalyje pridedamas toks papunktis:
"Auginimo kvotos, gautos taikant 2 dalies antro papunkčio pirmą įtrauką, gali būti paskirstytos iki auginimo sutartims sudaryti numatyto termino."
5) 33 straipsnio 3 dalis pakeičiama taip:
"3. 1 dalyje nurodomas auginimo kvotų perdavimas negali būti mažesnis už 100 kg kiekį, išskyrus atvejus, kai auginimo kvotos yra mažesnės už 100 kg. Tokios kvotos perduodamos visos. Tačiau apie mažesnius kaip 100 kg perdavimus turi būti pranešta Komisijai."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2000 m. derliaus.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. kovo 10 d.